RO

Bruxelles, 13.12.2007

COM(2007) 795 final

RAPORT AL COMISIEI CĂTRE PARLAMENTUL EUROPEAN

ȘI CĂTRE CONSILIU

PRIVIND APLICAREA DE CĂTRE STATELE MEMBRE A DIRECTIVEI 95/50/CE A CONSILIULUI PRIVIND PROCEDURILE UNITARE DE CONTROL ÎN TRANSPORTUL RUTIER DE MĂRFURI PERICULOASE

CUPRINS

1. INTRODUCERE (...)3

2. CONTEXT (...)3

3. DIRECTIVA 95/50/CE (...)4

4. RAPOARTE DIN PARTEA STATELOR MEMBRE (...)4

5. CALCULAREA DATELOR (...)5

6. FRECVENȚA CONTROALELOR ÎN STATELE MEMBRE (...)5

7. PROCENTUL DE OPERAȚIUNI DE TRANSPORT CARE ÎNCALCĂ LEGISLAȚIA (...)6

8. SANCȚIUNI (...)7

9. CONCLUZII (...)7

ANEXA I: SERIE TEMPORALĂ (1997 – 2005) CU NUMĂRUL DE CONTROALE, ÎNCĂLCĂRI ȘI SANCȚIUNI ÎNREGISTRATE ÎN FIECARE STAT MEMBRU (...)8

ANEXA II: NUMĂR DE CONTROALE PER NUMĂR DE CĂLĂTORII EFECTUATE DE VEHICULE CARE TRANSPORTĂ MĂRFURI PERICULOASE (%) 2003-2005 (NOILE STATE MEMBRE 2004-2005) (...)11

ANEXA III: NUMĂR DE CONTROALE ȘI PROCENT DE VEHICULE STRĂINE (2003-2005) (...)12

ANEXA IV: NUMĂR DE ÎNCĂLCĂRI PER CONTROL 2003-2005 (...)13

ANEXA V: SANCȚIUNI DUPĂ TIP 2003-2005 (...)14

1. INTRODUCERE

Directiva 95/50/CE a Consiliului privind procedurile unitare de control în transportul rutier de mărfuri periculoase a fost adoptată la 6 octombrie 1995 [1], statele membre fiind obligate să adopte actele cu putere de lege și actele administrative necesare pentru a se conforma acestei Directive până la 1 ianuarie 1997.

Directiva 95/50/CE prevede că fiecare stat membru trebuie să trimită Comisiei pentru fiecare an calendaristic în termen de cel mult 12 luni de la sfârșitul acelui an un raport privind aplicarea acestei directive [2]. De asemenea, Directiva prevede că, cel puțin o dată la trei ani, Comisia trebuie să trimită Parlamentului European și Consiliului un raport privind aplicarea directivei de către statele membre [3].

Raportul Comisiei se bazează pe rapoartele anuale primite din partea statelor membre. Prezentul document reprezintă al treilea raport privind aplicarea Directivei 95/50/CE a Consiliului în statele membre și se referă la perioada 2003-2005. Primul raport [4] se referea la perioada 1997-1998, iar al doilea raport [5] la perioada 1999-2002. Drept consecință a extinderii Uniunii Europene la 1 mai 2004, în prezentul raport sunt prezente zece noi state membre. Obligația noilor state membre de a furniza date în acest sens s-a limitat la anii 2004 și 2005.

2. CONTEXT

Directiva 94/55/CE a Consiliului din 21 noiembrie 1994 de apropiere a legislațiilor statelor membre privind transportul rutier de mărfuri periculoase [6], astfel cum a fost modificată [7], a introdus norme armonizate pentru transportul de mărfuri periculoase între statele membre, precum și la nivel național, în cadrul statelor membre.

Anexele tehnice la Directiva 94/55/CE sunt identice, din punct de vedere al conținutului, cu acordul internațional ADR [8]. În consecință, Directiva 94/55/CE transpune în legislația comunitară dispozițiile tehnice ale ADR, care prevede norme uniforme privind siguranța transportului rutier internațional de mărfuri periculoase. Valoarea adăugată a directivei constă în faptul că extinde, de asemenea, aceste norme la traficul național în vederea armonizării condițiilor transportului rutier de mărfuri periculoase în cadrul Comunității și, prin aceasta, în vederea îmbunătățirii, în același timp, a siguranței rutiere la nivel național.

Anexa A la Directiva 94/55/CE conține lista mărfurilor periculoase care pot fi transportate pe cale rutieră și prevede norme pentru ambalarea, etichetarea și descrierea mărfurilor în documentele de transport. Anexa B stabilește normele privind vehiculele și operațiunile de transport.

3. DIRECTIVA 95/50/CE

În contextul Directivei 94/55/CE și pentru a îmbunătăți nivelul de siguranță în transportul de mărfuri periculoase, precum și pentru a asigura executarea de controale la un nivel suficient și în mod armonizat, Consiliul a adoptat la 6 octombrie 1995 Directiva 95/50/CE privind procedurile unitare de control în transportul rutier de mărfuri periculoase. Această directivă include o fișă de control armonizată utilizată de statele membre, precum și o listă armonizată a codurilor încălcărilor până în 2004. În 2004 anexele la directiva menționată au fost modificate [9], iar codurile încălcărilor au fost transformate în trei categorii de risc începând cu anul 2005.

Aceste controale uniforme privesc toate operațiunile de transport rutier al mărfurilor periculoase pe teritoriul unui stat membru sau care intră pe teritoriul acestuia din țări terțe, independent de țara în care este înmatriculat vehiculul. Directiva are scopul de a garanta că un procent semnificativ de loturi de mărfuri periculoase transportate pe cale rutieră sunt controlate prin sondaj, aceste controale acoperind în același timp o parte importantă din rețeaua rutieră.

Ca măsură preventivă, sau după ce în traficul rutier s-au înregistrat încălcări care periclitează siguranța, se pot efectua, de asemenea, controale la sediile întreprinderilor.

4. RAPOARTE DIN PARTEA STATELOR MEMBRE

Au fost primite rapoarte din partea tuturor statelor membre, care au obligația de a trimite rapoarte pentru întreaga perioadă cuprinsă între anii 2003 și 2005. Rapoartele din partea noilor state membre, care au exclusiv obligația de a transmite rapoarte pentru perioada care începe în 2004, s-au referit fie la întreaga perioadă, fie la o parte din aceasta. Unul dintre statele membre nu a trimis nicio informație în această privință.

Statele membre care au înaintat toate rapoartele anuale aferente perioadei 2003-2005 | Austria, Belgia, Danemarca, Germania, Grecia, Spania, Finlanda, Franța, Irlanda, Italia, Luxemburg, Țările de Jos, Portugalia, Suedia, Slovenia, Regatul Unit |

Statele membre care au înaintat rapoartele anuale aferente unei părți din perioada 2003-2005(obligatoriu începând cu 2004) | Republica Cehă (2004-2005), Estonia (2004-2005), Ungaria (2004-2005), Lituania (2004-2005), Letonia (2004-2005), Malta (2005), Polonia (2005), Slovacia (2005) |

Statele membre care nu au înaintat niciun raport aferent perioadei 2003-2005 | Cipru |

La întocmirea rapoartelor, statele membre au fost invitate să utilizeze până în 2004 codurile armonizate ale încălcărilor furnizate în anexa II la directivă, noile categorii de risc în 2005 și să prezinte raportul în conformitate cu anexa III la directivă, astfel cum a fost modificată în 2005. Nu toate statele membre au urmat acest model. Unele state membre au utilizat codurile din fișa de control (anexa I la directivă), iar altele au utilizat un sistem propriu de grupare a încălcărilor, după cum se procedase și în cazul rapoartelor precedente. În 2005 multe dintre statele membre și-au menținut vechile practici, însă unele au utilizat deja noile categorii de risc. În consecință, nu a fost posibil să se creeze o imagine de ansamblu coerentă privind tipul de încălcări. Această situație ar fi condus la o creștere suplimentară a ponderii categoriei „alte încălcări”, care reprezenta deja 57,78% din total în ultimul raport.

Sinteza rapoartelor figurează în anexa I la acest raport. Anexa I conține seria temporală cu numărul de controale, încălcări și sancțiuni înregistrate în fiecare stat membru în perioada 1997-2005.

5. CALCULAREA DATELOR

Statele membre au fost invitate să furnizeze în rapoartele lor o estimare în tone sau în tone-kilometri a cantității de mărfuri periculoase transportate. Nu multe dintre statele membre au furnizat această informație. În consecință, au fost urmate practicile vechi utilizate pentru rapoartele anterioare: pentru calcule s-au folosit un procent de 6% din totalul mărfurilor transportate ca valoare medie constantă pentru estimarea cantității de mărfuri periculoase transportate [10], o călătorie cu lungimea medie de 110 km și o încărcătură medie de mărfuri periculoase de 10 tone.

Pe baza acestor date, s-a calculat numărul de călătorii efectuate de vehicule care au transportat mărfuri periculoase. Această cifră a fost corelată cu numărul de controale din fiecare țară, pentru a obține informații privind frecvența controalelor calculată ca procentaj al numărului de controale din numărul de călătorii. Pentru a oferi o bază echilibrată de estimare pentru diferitele state membre, toate călătoriile au fost calculate pe baza datelor statistice furnizate de Eurostat.

6. FRECVENȚA CONTROALELOR ÎN STATELE MEMBRE

Unul dintre scopurile acestei directive este de a continua să îmbunătățească nivelul de siguranță, asigurându-se că sunt efectuate controale la un nivel suficient. Frecvența controalelor rutiere în statele membre în perioada 2003-2005 este reprezentată în graficul din anexa II.

Pe baza acestui grafic și pe baza rezultatelor din rapoartele precedente se pot emite următoarele concluzii:

1) Frecvența controalelor în Uniunea Europeană în ansamblu a scăzut de la 0,27% (1997-1998) la 0,23 % (1999-2002) și, prin includerea majorității noilor state membre începând cu 2004, a crescut la 0,29% (2003-2005).

2) În Republica Cehă, Germania, Ungaria și Slovenia, frecvența controalelor în perioada 2003-2005 depășește 0,60%, în Austria, Spania, Franța, Polonia și Suedia este de aproximativ 0,25%, în Belgia, Finlanda și Malta puțin peste 0,10%, iar în celelalte țări este de 0,06% sau chiar inferioară. Cu toate acestea, trebuie observat că în anumite state membre, pentru efectuarea de controale la sediul întreprinderilor, se folosește o proporție importantă a capacității de control disponibile. Aceste controale sunt efectuate de asemenea în temeiul articolului 6 din Directiva 95/50/CE, însă nu apar în datele furnizate.

3) În țările în care nivelul controalelor este cel mai ridicat, acesta este de peste 30 de ori mai mare decât în țările în care se înregistrează nivelul cel mai scăzut. Datele furnizate de Ungaria sunt semnificativ mai numeroase decât cele furnizate de alte state membre.

Trebuie menționat că statul membru care nu a înaintat nici un raport a fost exclus din toate datele analizate.

În vederea evaluării echivalenței controalelor între transportatorii interni și cei străini, controalele efectuate de fiecare dintre statele membre și procentul de vehicule străine controlate sunt prezentate în anexa III. Într-adevăr, acest procent variază considerabil. Cu toate acestea, întrucât cel mai mare procent de vehicule străine controlate se află în țările de tranzit, procentele rămân rezonabile, având în vedere pozițiile geografice respective. Prin urmare, se poate desprinde concluzia că nu există nici un indiciu privind un dezechilibru la nivelul controalelor din acest punct de vedere.

7. PROCENTUL DE OPERAȚIUNI DE TRANSPORT CARE ÎNCALCĂ LEGISLAȚIA

Procentul de operațiuni de transport care încalcă legislația în vigoare a fost calculat prin corelarea tuturor încălcărilor (indiferent că privesc vehiculul, șoferul, documentația sau mărfurile transportate) cu vehiculul supus controlului respectiv. Întrucât este posibil să fi existat mai mult de o încălcare per vehicul, această situație poate avea drept rezultat o cifră ridicată în mod artificial. Acest fapt trebuie avut în vedere la evaluarea cifrelor obținute. Informațiile privind procentele de încălcări per control în perioada 2003-2005 au fost introduse într-un grafic în anexa IV.

Comparând valorile cu rezultatele raportului precedent se pot obține următoarele concluzii:

1) proporția numărului de încălcări per control în Uniunea Europeană în ansamblu a crescut de la 0,22 (1997-1998) la 0,26 (1999-2002), iar apoi a scăzut la 0,18 (2003-2005);

2) proporția numărului de încălcări per control în perioada 1999-2000 s-a situat în intervalul 0,02-2,00, variind în funcție de țară;

3) în Austria, Estonia, Irlanda, Malta și Portugalia, proporția numărului de încălcări per control în perioada 2003-2005 este semnificativ mai mare decât media din Uniunea Europeană (0,26). În majoritatea țărilor raportul este cuprins între 0,10 și 0,50.

Cifrele demonstrează necesitatea controalelor rutiere, care constituie un instrument important pentru îmbunătățirea siguranței în transportul de mărfuri periculoase, deși, comparând frecvența controalelor (anexa II) cu procentul de încălcări (anexa IV), nu reiese o corelație directă.

8. SANCȚIUNI

În multe cazuri informațiile furnizate privind sancțiunile au fost incomplete. O imagine de ansamblu a tipurilor de sancțiuni în statele membre care au furnizat aceste informații este oferită în anexa V. Sancțiunea cea mai des întâlnită a fost impunerea unei amenzi (aproximativ 80% din cazuri), urmată de emiterea unui avertisment (aproximativ 20% din cazuri), foarte rar recurgându-se la sancțiuni penale.

9. CONCLUZII

Deși majoritatea statelor membre au efectuat controale în trafic asupra transportului rutier de mărfuri periculoase în perioada 2003-2005, frecvența controalelor variază considerabil. În ultimii câțiva ani, având în vedere extinderea din 2004, frecvența medie a controalelor în Uniunea Europeană a crescut.

Justificarea controalelor este evidentă din procentul de vehicule despre care se constată în cursul acestor controale că încalcă legislația, deși proporția medie de încălcări per control în Uniunea Europeană a înregistrat o ușoară scădere.

Pe baza prezentului raport, Comisia subliniază că astfel de controale rutiere reprezintă un instrument eficient pentru identificarea problemelor legate de siguranța transportului de mărfuri periculoase și pentru ameliorarea acesteia. Cu toate acestea, controalele desfășurate la sediul întreprinderilor de către unele dintre statele membre constituie evident un mijloc la fel de eficient de control, deși acest fapt nu rezultă din anexele la prezentul raport.

În final, Comisia ține să le transmită statelor membre că ar trebui utilizate formele de raportare armonizate și că toate statele membre ar trebui să trimită aceste rapoarte către Comisie. Introducerea și aplicarea noilor categorii de risc de încălcare în toate statele membre va permite îmbunătățirea calității rapoartelor în viitor.

ANEXA I: SERIE TEMPORALĂ (1997 – 2005) CU NUMĂRUL DE CONTROALE, ÎNCĂLCĂRI ȘI SANCȚIUNI ÎNREGISTRATE ÎN FIECARE STAT MEMBRU

(...PICT...)

(...PICT...)

ANEXA II: NUMĂR DE CONTROALE PER NUMĂR DE CĂLĂTORII EFECTUATE DE VEHICULE CARE TRANSPORTĂ MĂRFURI PERICULOASE (%) 2003-2005 (NOILE STATE MEMBRE 2004-2005)

(...PICT...)

ANEXA III: NUMĂR DE CONTROALE ȘI PROCENT DE VEHICULE STRĂINE (2003-2005)

(...PICT...)

ANEXA IV: NUMĂR DE ÎNCĂLCĂRI PER CONTROL 2003-2005

(...PICT...)

ANEXA V: SANCȚIUNI DUPĂ TIP 2003-2005

(...PICT...)

(...PICT...)

[1] JO L 249, 17.10.1995, p. 35, modificat ultima dată prin Directiva 2004/112/CE a Comisiei din 13 decembrie 2004 de adaptare la progresul tehnic a Directivei 95/50/CE a Consiliului (JO L 367, 14.12.2004, p. 23).

[2] Articolul 9 alineatul (1) al directivei menționate.

[3] Articolul 9 alineatul (2) al directivei menționate.

[4] COM(2000) 517 final, 6.9.2000.

[5] COM(2005) 430 final, 15.9.2005.

[6] JO L 319, 12.12.1994, p. 7.

[7] Directivă modificată prin Directiva 2004/111/CE a Comisiei din 9 decembrie 2004 de adaptare la progresul tehnic a Directivei 94/55/CE a Consiliului (JO L 365, 10.12.2004, p. 25).

[8] Acordul european referitor la transportul rutier internațional al mărfurilor periculoase, încheiat la Geneva la 30 septembrie 1957, modificat ultima dată în 2005.

[9] Directiva 2004/112/CE a Comisiei din 13 decembrie 2004 de adaptare la progresul tehnic a Directivei 95/50/CE a Consiliului (JO L 367, 14.12.2004, p. 23).

[10] Datele privind toate mărfurile transportate provin din „Statistical Pocketbook 2006 EU Energy and Transport in Figures” („Sectorul energetic și al transporturilor din UE prezentat în cifre”, Statistical Pocketbook, 2006), publicat de Eurostat. Luxemburg, Oficiul pentru Publicații Oficiale al Comunităților Europene, 2007. Tabelul 3.2.4c.

--------------------------------------------------